31991D0229
L 100/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 март 1991 година
относно заявленията за възстановяване на помощите, предоставени от държавите-членки на организации на производители на черупкови плодове и/или рожкови
(91/229/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1035/72 на Съвета от 18 май 1972 г. относно общата организация на пазара на плодове и зеленчуци (1), последно изменен с Регламент (ЕИО) № 3920/90 (2), и по-специално член 14ж от него,
като има предвид, че Регламент (ЕИО) на Съвета № 789/89 (3) допълни разпоредбите за предоставянето на помощи за организациите на производители на плодове и зеленчуци чрез въвеждането на допълнителна фиксирана помощ за организации с предмет на стопанска дейност производство и търговия с черупкови плодове и/или рожкови;
като има предвид, че Регламент (ЕИО) № 790/89 на Съвета (4) определи размера на допълнителната фиксирана помощ, предвидена в член 14б от Регламент (ЕИО) № 1035/72 за създаването на организации на производителите;
като има предвид, че заявленията за възстановяване на допълнителната фиксирана помощ, предоставена от държавите-членки на организациите на производителите на черупкови плодове и/или рожкови с цел покриването на допълнителните разноски по тяхното учредяване трябва да съдържат определена информация, даваща възможност да се провери съответствието на извършения разход с изискванията по Регламент (ЕИО) № 1035/72, и по-специално по член 14б от него;
като има предвид, че, за да предоставят възможност за упражняване на ефективен контрол над заявленията за възстановяване, държавите-членки трябва да държат на разположение на Комисията в продължение на три години от окончателното възстановяване всички документи, въз основа на които са били отпуснати помощите;
като има предвид, че мерките, предвидени в настоящото решение, са в съответствие със становището на Управителния комитет по плодове и зеленчуци,
ПРИЕ НАСТОЯЩОТО РЕШЕНИЕ:
Член 1
1. Заявленията за възстановяване на извършените разходи по член 14б от Регламент (ЕИО) № 1035/72 трябва да бъдат представени във вида, посочен в приложението към настоящото решение.
2. Държавите-членки предоставят на Комисията, заедно с първите подадени от тях заявления за възстановяване, текстовете на националните си разпоредби за изпълнение и контрол, административните инструкции, както и формулярите или всякакви други документи, свързани с административното въвеждане на мярката.
Член 2
Държавите-членки предоставят на разположение на Комисията, в продължение на три години от датата на окончателното възстановяване на помощта, всички документи, или заверените копия от тях, с които разполагат, въз основа на които е била отпусната помощта, както е предвидено в член 14б от Регламент (ЕИО) № 1035/72, заедно с пълното досие на всеки получател на помощ.
Член 3
Адресати на настоящото решение са държавите-членки.
Съставено в Брюксел на 20 март 1991 година.